Breznianska nemocnica minulý pondelok začala s očkovaním proti koronavírusu Covid-19. Zaočkovala približne jednu tretinu zamestnancov, čo je 200 ľudí. V zabehnutej fáze pokračuje aj tento týždeň, pričom vakcinačný tím sa presunie aj do zariadení sociálnych služieb.
BREZNO. Očkovanie je dobrovoľné, preto zamestnancov odmietajúcich očkovanie nemocnica neeviduje. Väčšina z nich súhlasí.
Ochorenie Covid-19 prekonalo približne 200 zamestnancov
O očkovanie v Nemocnici s poliklinikou v Brezne je zo strany zamestnancov veľký záujem. Podľa slov hovorcu Karola Vojtka, ich postoj k očkovaniu je pozitívny, aj keď každý si zisťuje dostatok informácií o jednotlivých vakcínach, rozhoduje sa na základe nich ako aj svojich skúseností a samozrejme na základe svojho zdravotného stavu. "Ochorenie Covid-19 v nemocnici prekonalo približne 200 zamestnancov, ktorí zväčša o očkovanie tiež majú záujem. Pozorujeme trend, že očkovať sa ľudia chcú, je však pre nich dôležité aj čím, ako sa vakcína vyrobila a na akej báze v organizme pôsobí."
U zaočkovaných žiadnu vážnejšiu reakciu nezaznamenali
V pondelok 18. januára v nemocnici, ktorá zamestnáva viac ako 600 ľudí, v priestoroch detskej príjmovej ambulancie v detskej poliklinike pod vedením personálu detského oddelenia primára Norberta Surového a vedúcej sestry Ziny Veždúrovej zaočkovali približne 200 ľudí a zatiaľ u nikoho žiadnu vážnejšiu reakciu nezaznamenali. "Zaočkovali sme všetkých zamestnancov, ktorí sa nahlásili a zdravotný stav im to umožnil. Tí, ktorí tak doposiaľ neurobili, majú túto možnosť v pondelok 25. januára. Sme uzrozumení aj s tým, že niekto sa zaočkovať dá a niekto nie. Ak sa zaočkovať nedá, je však pravdepodobné, že ochorenie bude musieť prekonať. Niekto je jednoducho pri nových očkovacích látkach opatrnejší a podľa nás má na to právo," vysvetlil Karol Vojtko.
Vakcinačný tím zavíta aj do zariadení sociálnych služieb
S vakcináciou voči ochoreniu Covid-19 začínajú aj mimo nemocnice, a to u zdravotníckych pracovníkov, klientov a zamestnancov zariadení sociálnych služieb. "Na tento účel nám dodali vakcíny pre 500 osôb. Ak by sa nám zvýšili, budeme očkovať osoby pracujúce v kritickej infraštruktúre (vojaci, policajti, hasiči a pod.). V zabehnutej fáze budeme pokračovať aj budúci týždeň, kedy nám majú dodať vakcíny pre ďalších 500 ľudí. Z našej strany budeme robiť všetko preto, aby náš región bol na báze dobrovoľnosti zaočkovaný čo najskôr."
Nemocnica bude postupovať podľa vakcinačného programu: pondelok 25. 1.: očkovanie zdravotníkov v príjmovej detskej ambulancii v detskej poliklinike NsP Brezno + doočkovanie zamestnancov NsP Brezno; utorok 26. 1., streda 27. 1.: výjazd očkovacieho tímu do zariadení sociálnych služieb (klienti a zamestnanci); štvrtok 28. 1.: doočkovanie zdravotníkov, resp. osôb pracujúcich v kritickej infraštruktúre v príjmovej detskej ambulancii v detskej poliklinike NsP Brezno.
Na rad už prichádzajú aj ľudia nad 85 rokov
Na očkovanie sa okrem osôb zaradených do 1. fázy, môžu prihlasovať: zdravotnícki pracovníci, študenti zdravotníckeho lekárskeho a nelekárskeho odboru, ktorí počas štúdia prichádzajú do kontaktu s pacientom, zamestnanci zariadenia sociálnych služieb, terénni sociálni pracovníci, zamestnanci obslužnej organizácie, ktorí vykonávajú svoju činnosť v nemocnici, zamestnanci nemocnice, záchrannej zdravotnej služby a dopravnej zdravotnej služby, ktorí prichádzajú do kontaktu s pacientom, osoby, ktoré v rámci cirkvi alebo náboženskej spoločnosti registrovanej podľa osobitného predpisu poskytujú duchovnú službu pre pacientov s ochorením Covid-19 v nemocnici alebo pre prijímateľov sociálnych služieb v zariadení sociálnych služieb, zamestnanci mobilného odberového miesta, ktorí prichádzajú do kontaktu s testovanou osobou, osoby zaradené do 2. fázy očkovania, t. j. s vekom najmenej 85 rokov.
Kontakt na prihlásenie: p. Srnková, email@example.com, 0918 744 080.
Prácu zamestnancov si vedenie nemocnice nesmierne váži
Veľká časť zdravotníkov sa k očkovaniu postavila veľmi zodpovedne a aj takto vyslali pozitívny signál smerom k verejnosti. Ako uviedol Karol Vojtko, zamestnancom patrí poďakovanie za to, že sa v mnohom prekonávajú, robia pre pacientov všetko, čo je v ich silách, a to pri oveľa väčšom psychickom vyťažení, pretože sa stretávajú pri svojej práci častejšie so závažnými stavmi a so smrťou pacientov. Taktiež mnohí sa v práci nakazili a potom ochorenie preniesli aj do svojich domácností.
"Veľmi nás mrzí, keď počujeme, že príbuzní zdravotníkov sú vo vážnych stavoch a vieme, že zdravotník sa nakazil pri výkone svojho povolania. Obávame sa však toho, dokedy to takto vyťažený zdravotný personál ešte môže zvládnuť a tiež toho, keď raz táto epidémia pominie, k čomu veríme výrazne dopomôže očkovanie, aké následky na zdravotnom a psychickom zdraví "našich zdravotníckych zamestnancov zanechá," uzavrel hovorca.
autor článku : Monika Dolňanová | foto: NsP Brezno
29.11.2022 10:49:41 Mesto Brezno
Remeselníci zblízka i z ďaleka, chutné špeciality, vôňa vareného vína, medoviny, množstvo spotrebného tovaru, pestrý kultúrny program či ...
29.11.2022 10:48:52 Mesto Brezno
Na Slovensku sa zachoval zvyk, podľa ktorého putuje Mikuláš so sprievodom, nechýba čert či anjel. Do ...
29.11.2022 10:47:56 Mesto Brezno
Kresťania na Slovensku i vo svete slávili prvú adventnú nedeľu, ktorou sa začína obdobie duchovnej prípravy na ...
29.11.2022 10:47:01 Kultúra a šport
Mestský dom kultúry v Brezne ožil aj minulú sobotu, kedy sa o skvelú atmosféru postarali finalisti súťaže Česko ...
29.11.2022 10:46:08 Kultúra a šport
Prváci a druháci základných škôl v Brezne sa zábavnou a zároveň poučnou formou učia korčuľovať zadarmo. Vďaka finančnej podpore ...
29.11.2022 10:43:34 Kultúra a šport
Seniori z Prameňa sú aktívni a mimoriadne zruční. Svedčí o tom aj výstava ich výrobkov, ktoré si verejnosť mohla ...
24.11.2022 08:49:21
Osobný automobil, altánok či klimatizácia je vybavenie, ktoré mesto Brezno zakúpilo do zariadenia pre seniorov z dotácie ...
22.11.2022 14:48:27 Mesto Brezno
Ondrejský jarmok mal voľakedy inú podobu, stále však ostal nevšednou spoločenskou udalosťou a zachoval si svoju neopakovateľnú ...
22.11.2022 14:47:40 Mesto Brezno
Vianoce sa blížia a s nimi i rôzne podujatia, ktoré nám čoraz viac navodzujú sviatočnú atmosféru. Jedno z nich sa ...
22.11.2022 14:46:19 Kultúra a šport
Po úspešnom spoločnom galaprograme dvoch partnerských miest skvelý projekt z Nového Bydžova prichádza do Brezna. Jedinečné vystúpenie ...
22.11.2022 14:45:22 Mesto Brezno
Jedna z najkrajších stavieb starého cintorína v Brezne sa už vyníma v celej svojej kráse. Návštevníci sa viac o Hrobke ...
22.11.2022 14:44:35 Mesto Brezno
V obradnej sieni mestského úradu predsedníčka Regionálneho združenia miest a obcí Horehronia Tatiana Čontofalská poďakovala primátorovi a starostom ...
© 2017 Mesto Brezno, Námestie gen. M. R. Štefánika 1, Brezno 977 01 Tel.: 048 6306 231, 236 Email: firstname.lastname@example.org
Za obsah zodpovedá Mesto Brezno. Technický prevádzkovateľ: GIBOX, s.r.o. , Pod Donátom 12/136 Žiar nad Hronom 965 01 email@example.com